ชาวปะกาเกอญอ  แม่ฮ่องสอน สานกุ๊บไตต่อยอดภูมิปัญญาท้องถิ่น สร้างรายได้เสริม
นางหน่อเปอ พานทอง อายุ 58 ปี ประชาชนชาติพันธุ์ปะกาเกอญอ ที่อยู่ หมู่ที่ 3 ตำบลผาบ่อง อำเภอเมือง จังหวัดแม่ฮ่องสอน ใช้เวลาว่างจากงานประจำสานกุ๊บไตเป็นการต่อยอดและสืบสานภูมิปัญญาท้องถิ่นและยังเป็นการสร้างรายได้เสริมให้กับครอบครัวอีกทางหนึ่ง นอกจากกุ๊บไตแล้ว นางหน่อเปอยังมีฝีมือในการทำเครื่องจักสานประเภทตะกร้า หรือของใช้ต่างๆ ผู้ที่สนใจสามารถนำแบบที่ต้องการไปให้สานตามแบบได้อีกด้วยสำหรับวิธีการทำกุ๊บไตนั้น เริ่มจากการจักตอกไม้ข้าวหลาม แล้วเหลาให้ตอกมีความบาง นำมาสานด้วยลายต่างๆ ที่นิยมเช่น ลายสาม ลายดอกพิกุล สานให้ขึ้นรูปเป็นกุ๊บไตตามแบบ แล้วนำมาวาดภาพระบายสีให้สวยงาม ทาแล็คเกอร์ปิดท้ายเพื่อความเงางามและคงทน“กุ๊บไต” เป็นภาษาท้องถิ่นของชาวไทใหญ่ใช้สวมศีรษะเพื่อกันแดด หรือกันฝน และสวมในการประกอบกิจกรรม เช่น การเดินขบวนกิจกรรมงานประเพณีต่างๆ เพื่อแสดงเอกลักษณ์ของท้องถิ่น หรือใช้การตกแต่งร้านค้าบ้านเรือนและสถานที่ เพื่อความสวยงาม  ในปัจจุบันนักท่องเที่ยวนิยมซื้อเป็นของฝากของที่ระลึกจากจังหวัดแม่ฮ่องสอนศูนย์ไทใหญ่ศึกษา วิทยาลัยชุมชนแม่ฮ่องสอน ได้ให้การสนับสนุนในการผลิตสื่อมีเดีย เพื่อประชาสัมพันธ์ผลิตภัณฑ์ชุมชน เพื่อสร้างการรับรู้และส่งเสริมให้ชาวบ้านได้มีรายได้จากการจำหน่ายผลิตภัณฑ์เพิ่มมากขึ้นผู้ที่สนใจ สั่งทำกุ๊บไต เพื่อเป็นของฝาก หรือสนใจผลิตภัณฑ์จักสานประเภทอื่นๆ  สามารถโทรสั่งจองได้ที่ นางหน่อเปอ พานทอง โทร.063-6362021